Anjing serigala Itali

Anjing serigala Itali ialah satu baka anjing dari Itali. Menurut penciptanya, asas baka ini ialah hibrid serigala yang dihasilkan daripada penyilangan anjing gembala Jerman dengan serigala Itali, walaupun sebilang kajian genetik mempersoalkan ini.

Memandangkan ia tidak diiktiraf oleh ENCI, pemilihan dan penternakan anjing serigala Itali dijalankan oleh Associazione degli Affidatari Allevatori del Lupo Italiano (AAALI, "Persatuan Pemelihara Pembiak Baka Anjing Serigala Itali"), iaitu sebuah pertubuhan bukan untung biayaan negeri yang melarang penjualannya dan hanya mengizinkan agar spesimen dipajakkan kepada sukarelawan, pihak polis, dan pertubuhan pencarian dan penyelamatan.

Perihal
Menurut piawaian baka yang diasaskan oleh Associazione degli Affidatari Allevatori del Lupo Italiano (AAALI), anjing serigala Itali mempunyai muncung mirip serigala, rahang berkuasa, dan telinga sederhana panjang runcing. Matanya patut sebaik-baiknya berwarna emas dan berbentuk serong. Dewasa patut setinggi  pada paras bahu dan mempunyai dada tegap dan belakang yang tidak terlalu rendah. Pijakannya ringan, walaupun pada spesimen besar. Pencipta baka ini mendakwa bahawa ia mampu berlari pada kelajuan . Lapis bulunya berwarna kelabu dengan cahaya warna fulvus atau kuning air, tetapi piawaian mengizinkan hitam lengkap atau tompok putih pada dada. Ekornya panjang dan labuh apabila kendur, tetapi melengkung sedikit apabila dinaikkan.

Sejarah
Menurut pencipta baka ini, bekas jurubank Mario Messi, anjing serigala Itali berasal dari tahun 1966 selepas beliau diberi seekor hibrid serigala yang dihasilkan oleh seekor serigala Itali betina, yang ditangkap di Wilayah Rieti oleh seorang pemburu yang bekerja, dan seekor anjing gembala Jerman jantan yang pakar dalam operasi penyelamatan. Hibrid ini, "Zorro", kemudian dikawankan dengan anjing-anjing gembala Jerman dan anak-anak betina yang terhasil. Spesimen tersebut pada asalnya dibela di sebuah vila abad ke-19 di Cumiana sehingga Messi diarah berpindah oleh datuk bandar comune selepas penduduk Borgata Porta mengadu tentang lolongan anjing tersebut. Anjing tersebut dipindahkan ke sebuah prasarana moden yang mampu menempatkan 200 spesimen dan menyertakan kurungan yang bermodelkan habitat semula jadi serigala.

Pada tahun 1980, Messi mengasaskan Associazione Selezione Originale di Lupi Italiani (ASOLI, "Persatuan Pemilihan Asli Anjing Serigala Itali"), iaitu sebuah pertubuhan bukan untung yang didedikasikan untuk pemeliharaan ketulenan baka ini. Pertubuhan ini dibiayai oleh sumbangan sukarelawan dan Messi mengisytiharkan bahawa anjing serigala Itali hanya boleh dipajakkan untuk utiliti awam. Pengiktirafan rasmi anjing serigala Itali oleh ENCI dijadualkan pada 4 Julai 1982 semasa ekspo baka anjing Itali, tetapi ini tidak menjadi kenyataan kerana keengganan Messi untuk mengkomersialkan baka ini.

Pada Februari 1984, fasa uji kaji projek pembiakbakaan diisytiharkan selesai, setelah fenotip anjing serigala Itali distabilkan. Namun yang demikian, Messi meluahkan kebimbangan bahawa beliau terpaksa menutup prasarana pembiakbakaan, walaupun terdapat naungan Kementerian Pendidikan Awam dan Kementerian Ekologi di Piemonte. Pada tahun berikutnya, kekurangan dana menyukarkan penyediaan makanan dan vaksin kepada anjing, lalu menyebabkan kematian beberapa anak anjing akibat penyakit dan kekurangan zat makanan. Pada tahun 1987, walaupun diberi amaran tentang kemungkinan eutanasia bagi kesemua 200 ekor anjing di prasarana itu, Messi terus menentang penjualannya, walaupun untuk menampung kos.

Pada 13 Julai 1987, presiden Francesco Cossiga menandatangani dekri yang mengiktiraf ASOLI. Pejabat Pendaftaran Rasmi Anjing Serigala Itali diasaskan kemudian oleh Filippo Maria Pandolfi, yang memberi ASOLI kawalan eksklusif ke atas penjagaan dan pembiakbakaan baka ini. Pada tahun 1989, ASOLI dinamai semula sebagai Ente per la Tutela del Lupo Italiano (ETLI, "Badan untuk Perlindungan Anjing Serigala Itali") dan pemilikan swasta bagi anjing serigala Itali dilarang oleh dekri presiden. Namun yang demikian, situasi kewangan prasarana pembiakbakaan itu terus tidak menentu, sehingga Messi melancarkan rayuan untuk pembiayaan lanjut.

Pada tahun 1990, terdapat laporan bahawa anjing serigala Itali di prasarana di Cumiana berada dalam keadaan teruk kerana kekurangan makanan, rawatan perubatan, dan kebanjiran di kandang mereka. Dua tahun kemudian, prasarana itu telah disita selepas pihak berkuasa kesihatan tempatan mendedahkan risiko wabak leptospirosis, piroplasmosis, leisymaniasis, dan dirofilariasis dan suatu indikmen diminta kerana kekurangan kebersihan dan penganiayaan terhadap anjing di prasarana itu.

Pada tahun 2000, dengan mengupas kekurangan dana berterusan, Messi mengimplikasikan bahawa beliau akan terpaksa memindahkan ibu pejabat ETLI ke luar negara. Pada tahun berikutnya, dengan sokongan daripada Stefania Belmondo, Messi membuat petisyen untuk menjadikan anjing serigala Itali sebagai maskot rasmi Sukan Olimpik Musim Sejuk 2006. Pada tahun 2004, baka ini dicalonkan sebagai anjing pembantu rasmi bagi sukan itu.

Pada tahun 2007, terdapat laporan bahawa prasarana di Cumiana tidak lagi mempunyai anjing serigala Itali, setelah dihuni oleh anjing daripada baka berlainan. Kementerian Dasar Pertanian, Makanan, dan Perhutanan Luca Zaia menyatakan bahawa ETLI dibebani oleh hutang dan tidak lagi membiakbakakan atau melatih anjing-anjingnya dan mengkritik dasar pengurusan Messi yang "hampir tidak demokratik". Pada Mei 2010, ETLI dibubarkan oleh prefektur Turin dan pengurusan baka ini diserahkan kepada Associazione degli Affidatari Allevatori del Lupo Italiano (AAALI).

Genetik
Pada tahun 1982, Mario Messi memerihalkan anjing serigala Itali sebagai 62.5% anjing gembala Jerman dan 37.5% serigala Itali. Dalam temu bual tahun 2002, beliau mengisytiharkan bahawa baka ini "lebih serigala berbanding dengan anjing: 60% serigala dan 40% anjing". AAALI memberikan purata peratusan kandungan serigala pada sekitar 30–35%.

Pada tahun 2007, sekumpulan ahli ekologi dari Piemonte, dengan sokongan daripada Lega Anti Vivisezione (LAV, "Liga Antiviviseksi"), mentauliahkan dewan perniagaan Turin untuk memulakan siasatan ke atas profil genetik anjing serigala Itali. Analisis terhasil menunjukkan bahawa tiada kandungan serigala pada baka ini, yang mendorong LAV untuk meminta agar pentadbiran Prodi menggantung semua dana kepada ETLI. Selain kekurangan kandungan serigala pada baka ini, ahli majlis rantauan ahli ekologi mengupas akses eksklusif Messi kepada pejabat pendaftaran rasmi baka ini, yang kelihatannya mengandungi penyelewengan dari segi bilangan pengawanan dan kelahiran.

Pada tahun 2017, sebuah kajian genetik lanjut yang dijalankan oleh Universiti Milan, Universiti Messina, Universiti Sassari, dan Universiti Bologna, dengan kerjasama Projek Genom Manusia, menganalisis 142,840 polimorfisme nukleotida tunggal daripada 1,609 ekor kanid, antaranya tujuh ekor serigala Itali dan 263 ekor anjing asal Itali, termasuk 24 sampel daripada anjing serigala Itali yang disediakan oleh AAALI. Walaupun kajian mengesahkan bahawa anjing serigala Itali berkait rapat dengan anjing gembala Jerman, kajian tidak mendapati sebarang pengongsian ketara haplotip antara anjing serigala Itali dengan serigala Itali.

Dendogram filogenetik yang mengilustrasikan jarak genetik (a) dan perkongsian haplotip (b) antara baka anjing Itali dan baka anjing bukan Itali dengan serigala Itali, dengan anjing serigala Itali, anjing gembala Jerman, dan serigala Itali yang disoroti

Catatan

Rujukan

Pautan luar



Serigala Itali, Anjing
Serigala Itali, Anjing
Serigala Itali, Anjing